钦定古今图书集成/历象汇编/乾象典/第070卷 > 坤舆图说 > 《山川出云赋》李曾
## 钦定古今图书集成/历象汇编/乾象典/第070卷 > 坤舆图说 > 《山川出云赋》李曾

“天地为大，不能独生；山川通气，然后化成。”故云者气
也，感时而先出；雨者施也，凭云而后行。亦由将有邦
家。神必生其贤智；获其辅佐，化乃洽于文明。且触石
爰分，凌空可睹，杂峰峦而势逸奇状，掩山川而气腾
雄怒。变而可大，随风散以飞扬；用而有成，从龙作为
霖雨。因知云之将出，合君臣之道；贤之将来，为帝王
之辅。所以神致命于开周，岳降神而《生甫》者矣。天不
我欺，云出以时，济旱灾而有望，播膏泽而无私。则臣
既在兹，君当以维。黄彩有丰年之验，青光表举贤之
期。岂独郁郁纷纷，合嘉气以成庆；朝朝暮暮，向阳台
而有思。其为体也且多，其为状也难及。舒则杳冥而
无际，卷则涓液而并入。况至帝乡而散城邑。随盖状
以徐转，对阵影而遥集。君无谓轻虚而不真，君无谓
悠扬而不亲。有以通天地而为化，有以合阴阳之至
神。与道兴灭，随时屈伸。为君重阴，覆万人于炎暑；为
君载雨，涤四海之埃尘。蔽亏穷巷，绕山扉以升降；回
旋翠幄，拂仙家而绵邈。应贤为瑞，愿浮色于洛川；改
容非烟，冀腾光于崑岳。